Document ID: 32012R1232

TARYBOS REGLAMENTAS (ES) Nr. 1232/2012
2012 m. gruodžio 17 d.
kuriuo iš dalies keičiamas Reglamentas (ES) Nr. 1344/2011, kuriuo sustabdomas autonominių Bendrojo muitų tarifo muitų taikymas tam tikriems žemės ūkio, žuvininkystės ir pramonės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
Sąjunga yra suinteresuota visiškai sustabdyti autonominių Bendrojo muitų tarifo muitų taikymą tam tikriems naujiems produktams, šiuo metu neišvardytiems Tarybos reglamento (ES) Nr. 1344/2011 (1) priede;
(2)
Sąjunga nebesuinteresuota, kad autonominių Bendrojo muitų tarifo muitų taikymo sustabdymas toliau galiotų 39 produktams, kurie šiuo metu įtraukti į Reglamento (ES) Nr. 1344/2011 priedą. Atitinkamai tuos produktus reikėtų išbraukti;
(3)
būtina pakeisti Reglamento (ES) Nr. 1344/2011 priede išvardytų 56 produktų, kuriems sustabdytas muitų taikymas, aprašymą, kad būtų atsižvelgta į techninius produktų patobulinimus, ekonomines rinkos tendencijas ir lingvistines pataisas. Be to, reikėtų pakeisti keturių produktų TARIC kodus. Be to, laikoma, kad trims produktams reikia taikyti dvigubą klasifikavimą, o dviem produktams toliau taikyti kelių rūšių klasifikavimo nebereikia;
(4)
tie produktai, kuriems sustabdytas muitų taikymas ir kurių atžvilgiu būtina atlikti techninius pakeitimus, turėtų būti išbraukti iš Reglamento (ES) Nr. 1344/2011 priede pateikto produktų, kuriems sustabdytas muitų taikymas, sąrašo ir į tą sąrašą jie turėtų būti įtraukti iš naujo, pateikiant naujus produktų aprašymus arba naujus KN ar TARIC kodus;
(5)
kai kuriuos produktus Komisija peržiūrėjo pagal Reglamento (ES) Nr. 1344/2011 2 straipsnio 2 ir 3 dalis. Sąjunga suinteresuota numatyti naują privalomą tų produktų peržiūrą. Todėl peržiūrėti produktai, kuriems sustabdytas muitų taikymas, turėtų būti išbraukti iš Reglamento (ES) Nr. 1344/2011 priede pateikto produktų, kuriems sustabdytas muitų taikymas, sąrašo ir į tą sąrašą jie turėtų būti įtraukti iš naujo, nustatant naujus privalomos peržiūros terminus;
(6)
kadangi šio reglamento I priede nurodytiems produktams muitų taikymas sustabdytas laikinai, juos reikėtų sistemingai peržiūrėti, praėjus penkeriems metams nuo muitų taikymo sustabdymo pradžios ar atnaujinimo. Be to, Komisijai pateikus pasiūlymą pagal jos iniciatyva atliktą peržiūrą arba vienai ar kelioms valstybėms narėms paprašius, tuo remiantis bet kuriuo metu turėtų būti galima panaikinti tam tikrų muitų taikymo sustabdymą, jei Sąjunga nebesuinteresuota toliau stabdyti muitų taikymą arba jei tai pateisinama techniniais produktų pokyčiais, pasikeitusiomis aplinkybėmis ar ekonominėmis rinkos tendencijomis;
(7)
kadangi yra būtina, kad šiame reglamente nustatytas muitų taikymo sustabdymas įsigaliotų nuo 2013 m. sausio 1 d., šis reglamentas turėtų būti taikomas nuo tos pačios dienos ir įsigalioti iš karto po jo paskelbimo Europos Sąjungos oficialiajame leidinyje,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 1344/2011 priedas iš dalies keičiamas taip:
1.
įterpiamos šio reglamento I priede išvardytiems produktams skirtos eilutės;
2.
išbraukiamos produktams, kurių KN ir TARIC kodai yra nurodyti šio reglamento II priede, skirtos eilutės.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2013 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 17 d.

Labels: 3
15
1
6